

GEOGRAFIA OnlineTM Malaysian Journal of Society and Space 14 issue 2 (56-67)

© 2018, e-ISSN 2680-2491

67

[image: image1.jpg]



Mendepani kekangan inovasi dan teknologi dalam kalangan pekebun kecil sawit di Sabah

Azima A.M., Er Ah Choy, Novel Lyndon, Vivien W.C. Yew
Pusat Pembangunan, Sosial dan Persekitaran, Fakulti Sains Sosial dan Kemanusiaan,

Universiti Kebangsaan Malaysia

Correspondence: Azima A.M. (email: azima@ukm.edu.my)

Abstrak

Pelbagai usaha melibatkan inovasi dan teknologi berkaitan teknik penanaman dan pengeluaran hasil telah diberi penekanan oleh organisasi yang terlibat dalam penanaman kelapa sawit. Usaha ini bertujuan untuk menjamin kesejahteraan pekebun kecil sawit antaranya melalui interaksi dan pendedahan terhadap kaedah penanaman serta aktiviti hiliran. Oleh itu, kajian dilakukan untuk mengenalpasti tindakbalas pekebun kecil sawit terhadap pelbagai inovasi dan teknologi yang diperkenalkan oleh agensi terbabit. Hal ini perlu diberi penekanan kerana maklumat daripada pihak agensi berkaitan menjelaskan bahawa produktiviti per hektar di kawasan kajian tidak mencapai sasaran pengeluaran yang ditetapkan oleh pihak agensi. Seramai 300 orang pekebun kecil sawit di daerah Lahad Datu, Semporna dan Tawau di Sabah telah ditemubual dengan menggunakan soal selidik. Hasil kajian dianalisis secara diskriptif bagi memahami kekangan pekebun kecil sawit terhadap penggunaan inovasi dan teknologi dalam penanaman kelapa sawit di kawasan kajian. Dapatan kajian mendapati majoriti pekebun kecil menjelaskan bahawa kekangan penggunaan inovasi dan teknologi berpunca daripada faktor pemilikan tanah, masalah akses kepada kredit, akses kepada pasaran output dan input serta kekangan terhadap sumber dan bukan sumber. Kekangan tersebut telah mewujudkan jurang interaksi antara organisasi dengan pekebun kecil sawit. Jurang berkenaan telah mendorong mereka untuk terus bergantung kepada orang tengah. Oleh itu, pihak agensi dan pekebun kecil sawit perlu bekerjasama untuk menambahbaik jurang dengan memberi penekanan terhadap program inovasi dan teknologi dalam institusi pekebun kecil. 

Facing the constraints of innovation and technology among small-scale oil palm farmers in Sabah

Abstract

Various efforts which involve innovation and technology have been emphasized by organizations involved in oil palm cultivation. These efforts are aimed towards ensuring the well-being of small-scale or smallholder oil palm farmers, especially in cultivation techniques and crop production. Therefore, this study aims to identify the extent to which the smallholders respond towards the various innovation and technology introduced by the relevant agencies. According to the data obtained from the agencies, the productivity targets per hectar in the study area have not been met. A total of 300 smallholders in the study area of Lahad Datu, Semporna and Tawau, Sabah were interviewed using questionnaires to understand the barriers to innovation and technology among them. The data were analyzed descriptively to understand the constraints on the use of innovation and technology in oil palm cultivation. The majority of the smallholders explained that the constraints are attributable to several factors such as land ownership, access to credit, access to output and input markets, resources and non-resources constraints. This ultimately creates an interaction gap between the organization and smallholder oil palm farmers thus encourages them to rely on middlemen. The agency and smallholders should work together to improve the gap through organizing innovation and technology related programs for the small-scale farmers. 

Pengenalan

Penglibatan pekebun kecil dalam penanaman kelapa sawit dikatakan semakin meningkat.  Sehingga Disember 2017 terdapat lebih kurang 650 ribu orang pekebun kecil di seluruh negara (Berita Harian, 2018). Keadaan ini menjelaskan bahawa pengeluaran minyak sawit negara bukan sahaja telah disumbangkan oleh pihak estet, malah turut disumbang oleh pekebun kecil termasuk pekebun kecil persendirian (Warta Sawit, 2015). Dapatan menunjukkan lima hektar tanah yang ditanam dengan tanaman kelapa sawit, 40 peratus adalah milik pekebun kecil. Hal ini sudah pasti menjelaskan bahawa industri sawit telah memainkan peranan penting dalam mengurangkan taraf kemiskinan serta dapat meningkatkan kesejahteraan masyarakat luar bandar (Berita Harian, 2015).
Bagi memastikan kesejahteraan dalam kalangan pekebun kecil, pelbagai usaha telah dilakukan oleh pihak agensi yang berkaitan dengan sawit. Sebagai contoh, pihak MPOB telah banyak mengusahakan program pembangunan bagi pekebun kecil sawit. Program yang diusahakan oleh pihak Lembaga Minyak Sawit Malaysia (Malaysian Palm Oil Board/MPOB) merangkumi bantuan Skim Tanam Semula Sawit Pekebun Kecil (TSSPK) dan juga bantuan Skim Tanam Sawit Baru Pekebun Kecil (TBSPK), pihak agensi yang berkaitan juga telah menyediakan bantuan pemberian baja kepada pekebun kecil. Selain itu, bantuan baja juga disediakan kepada pekebun kecil yang telah menjalankan penanaman semula atau penanaman baru. Bantuan baja ini khusus kepada pekebun yang tidak pernah menerima sebarang bantuan daripada kerajaan sama ada dari program TSSPK atau TBSPK.
Pengenalan pelbagai teknologi baru kepada pekebun kecil dilihat sebagai satu usaha untuk membantu meningkatkan hasil pengeluaran sawit. Bagi memastikan pekebun mendapat manfaat daripada ledakan teknologi pertanian maka beberapa teknik telah diperkenalkan antara ialah teknik SureSawit SHELL, merupakan kaedah untuk mengesan menggunakan diagnostik untuk meramal jenis baka sawit. Teknologi ini dikatakan berupaya mengenalpasti tanaman sawit sama ada jenis dura (D), pisifera (P) atau tenera (DxP) dengan lebih awal iaitu diperingkat nurseri lagi (Warta Sawit, 2015). Selain itu teknik ini juga berupaya membantu mempercepatkan penghasilan baka baru melalui proses pembiakbakaan sawit. Penggunaan teknik ini dikatakan akan memberikan impak yang besar dalam membantu meningkatkan pengeluaran hasil sawit dan seterusnya menambahkan pendapatan pekebun kecil.

Usaha yang dilakukan oleh pihak MPOB ini bukan sahaja bertujuan untuk mensejahterakan pembangunan ekonomi pekebun kecil. Paling penting adalah untuk menjelaskan bahawa penglibatan pekebun kecil sangat wajar dalam membangunkan industri sawit negara.  Bagi Lipton (2006) pekebun kecil bukan sahaja berperanan untuk membangunkan sektor pertanian tetapi yang paling penting adalah untuk mengurangkan masalah kemiskinan luar bandar. Pelbagai usaha telah dilakukan bagi membantu pekebun kecil sawit di kawasan luar bandar. Selain faktor lokasi yang terbaik untuk penanaman kelapa sawit, pengeluaran kelapa sawit juga disumbangkan oleh pekebun kecil estet. Walaupun pekebun kecil yang melibatkan diri dalam sektor ini ramai, tetapi hasil pengeluaran perhektar pekebun kecil masih lagi rendah. Hal ini jelas apabila pengeluaran buah sawit mentah perhektar masih lagi berada dibawah paras 22 tan perhektar setahun (Azima et al., 2016). Situasi ini menimbulkan persoalan terhadap kekangan pekebun kecil memanfaatkan teknologi dan inovasi yang dibawa oleh pihak MPOB. Oleh yang demikian kajian ini bertujuan untuk meneliti kekangan dalam kalangan pekebun kecil yang tidak memungkinkan mereka memanfaatkan sepenuhnya usaha dan bantuan yang telah diberikan oleh MPOB di kawasan kajian.
Kajian literatur

Sektor pertanian bertujuan untuk membasmi kemiskinan selain daripada membantu isu keselamatan makanan serta pertumbuhan ekonomi (Shenggen et al., 2013). Namun, hasrat tersebut tidak dapat dimanfaatkan apabila masih ramai dari kalangan pekebun kecil masih berada dibelenggu dengan masalah kemiskinan. Walaupun pelbagai usaha telah dilakukan namun ketidakupayaan pekebun untuk memanfaatkan inovasi dan teknologi telah menyebabkan mereka gagal untuk keluar daripada masalah yang membelenggu mereka.  

Pemindahan teknologi dalam sektor pertanian bertujuan untuk menjana inovasi baru dalam sektor pertanian (Midgley & Dowling, 1978). Keadaan ini memerlukan kerjasama yang baik antara penerima dengan agen yang terlibat dalam pemindahan teknologi. Hanafy Rita (2010) menjelaskan bahawa keberkesanan pemindahan teknologi sangat bergantung kepada keupayaan agen pengembangan untuk memindahkan teknologi kepada pekebun kecil. Sebagai contoh bagi program-program di bawah MPOB yang bertujuan memberikan pengetahuan baru kepada pekebun kecil bagi meningkatkan produktiviti mereka. Program TUNAS misalnya dimulakan dengan ceramah teknikal dan kemudiannya disusuli dengan pertunjukan kaedah seperti cara pemangkasan, kaedah penanaman dan sebagainya (Khairuman et al., 2014). Melalui program ini pekebun kecil diharapkan dapat meningkatkan hasil pengeluaran dengan amalan kaedah yang baik. Namun demikian yang menjadi persoalannya sejauhmana mereka boleh memanfaat kaedah yang diajarkan kepada mereka. Seringkali tumpuan pegawai TUNAS tidak tertoleh terhadap wujudnya kekangan-kekangan tertentu yang boleh menghalang kepada implementasi inovasi yang telah diajar oleh pegawai TUNAS.  
Kegagalan pekebun kecil untuk memanfaatkan inovasi dan teknologi yang dibawa oleh agensi pengembangan pertanian banyak dibincangkan oleh pengkaji. Dapatan yang dibincangkan oleh Mahendra (2012), Savastano et al. (2016), Sterve (2010), Muzari (2012), Ajuruahukwu (2013) dan Pedro et al. (2013) menjelaskan bahawa majoriti pekebun kecil didapati tidak boleh memanfaatkan sebarang bentuk teknologi dan inovasi yang dibawa kepada mereka. Keadaan ini jelas apabila kebanyakan pekebun kecil masih gagal untuk membawa diri dan keluarga mereka keluar daripada kancah kemiskinan, walaupun pelbagai teknik dan inovasi dalam meningkatkan hasil pengeluaran dilakukan. Keadaan ini sangat menyedihkan terutama bagi mereka yang telah diberikan bantuan dan insentif tetapi gagal memanfaatkan peluang tersebut untuk menambahkan hasil pengeluaran per hektar.  

Savastano et al. (2016) dan Adeleke et al. (2010) pula menjelaskan bahawa terdapat beberapa faktor yang menghalang pekebun kecil meningkatkan hasil pengeluaran perhetar tanaman mereka. Bagi mereka saiz tanah yang kecil telah menjadi kekangan kepada pekebun kecil untuk meningkatkaaan hasil pengeluaran. Oleh itu, inovasi dalam pembangunan pertanian sangat diperlukan bagi membantu mereka untuk meningkatkan hasil pengeluaran. Namun inovasi dalam bentuk insentif misalnya gagal dimanfaatkan apabila prosuder mendapatkan insentif bantuan memerlukan akses kepada pemilikan yang jelas dengan saiz tanah melebihi tiga hektar. Keadaan ini menyebabkan pekebun kecil gagal untuk memanfaatkan inovasi yang diperkenalkan kepada mereka. Kajian Mahendra (2012) juga mendapati cabaran petani di India bukan sahaja berkait dengan isu akses terhadap tanah tetapi merangkumi air, input kredit, teknologi dan pasaran. Kajian Pedro et al. (2013) mendapati wujud kontrain dalam kalangan pekebun kecil untuk mereka masuk ke dalam pasaran formal. Keadaan ini akhirnya akan mempengaruhi keupayaan petani untuk bersaing dalam pasaran. Antara faktor yang menghalang termasuklah aspek tanah, pendidikan dan juga modal. Selain aspek polisi, teknologi dan struktur dalaman petani seperti budaya, tradisi dan undang-undang turut mempengaruhi.  

Penelitian oleh Ajuruchikwu (2013) di Afrika juga mendapati pekebun kecil di kawasan ini menghadapi masalah yang berkait dengan pemilikan tanah. Keadaan ini menyebabkan wujudnya halangan untuk mereka memanfaatkan teknik dan inovasi yang diperkenalkan Sonja Vermeulun dan Nathalie (2006) (Utusan Borneo, 2017). Selain itu, penelitian oleh Sterve (2010) dan Muzari (2012) juga mendapati kebanyakan pekebun kecil tidak mampu untuk memanfaatkan teknologi dan inovasi yang dibawa kepada mereka kerana adanya halangan dalam konteks hubungan antara polisi dan kekangan institusi dalam masyarakat setempat.  
Metod kajian
Reka bentuk kajian ini ialah kajian tinjauan. Kajian dilakukan di Pantai Timur Sabah yang melibatkan daerah Lahad Datu, Semporna dan Tawau. Kajian bertujuan mendapatkan maklumbalas berhubung kekangan memanfaatkan inovasi dan teknologi dalam kalangan pekebun kecil di Sabah. Sampel kajian adalah pekebun kecil sawit di daerah Lahad Datu (Segama, Tungku dan Silam), Semporna (Kg Semporna) dan Tawau (Kalabakan, Serudung, Merotai dan Kunak). Persampelan bertujuan dipraktiskan bagi mendapatkan sampel kajian. Instrumen pengutipan data kajian adalah menggunakan borang soal selidik. Hasilnya, seramai 300 orang pekebun kecil sawit berjaya ditemubual. Selain itu, temubual secara mendalam dengan beberapa pekebun kecil juga dilakukan. Tujuannya adalah untuk mendapatkan maklumat kekangan yang mereka hadapi berkaitan inovasi dan teknologi yang telah diberikan oleh pihak MPOB. Seterusnya, temubual dengan pegawai MPOB turut telah dilakukan bagi mendapatkan kesahihan data. Hasil kajian dianalisis secara diskriptif, iaitu menggunakan kekerapan dan peratusan.
Hasil kajian dan perbincangan

Hasil temubual dengan 300 orang responden mendapati wujud empat faktor yang mengekang pekebun kecil daripada memanfaatkan inovasi dan teknologi yang telah diberikan kepada mereka.  Faktor-faktor kekangan berkenaan ialah isu pemilikan tanah, masalah akses kepada kredit, kekangan sumber dan bukan sumber serta akses kepada pasaran output.

Isu pemilikan tanah
Majoriti pengusaha kebun sawit di kawasan kajian adalah pekebun kecil kelapa sawit. Kajian mendapati 99.3 peratus daripada mereka adalah pekebun kecil kelapa sawit dengan saiz tanah kurang daripada 10 hektar (Jadual 1). Kajian turut mendapati hanya 54 peratus sahaja pekebun kecil yang mempunyai geran tanah, manakala selebihnya tidak mempunyai geran tanah. Hal ini jelas apabila kebanyakan mereka hanya mempunyai hak milik sementara di atas tanah yang sedang mereka usahakan. Keadaan ini sudah pasti menyukarkan komitmen mereka untuk memanfaatkan setiap bantuan yang disalurkan oleh pihak MPOB. Dapatan ini selaras dengan penemuan Sonja Vermeulun dan Nathalie (2006) yang menjelaskan bahawa isu pemilikan tanah merupakan perkara yang sinonim dalam konteks komuniti tani. Walaupun ada usaha untuk menyelesaikan masalah hak milik tanah, namun faktor kos pengurusan yang tinggi menyebabkan mereka tidak mampu untuk menukar status pemilikan tanah mereka. Keadaan ini menghadkan peluang pekebun kecil di kawasan kajian untuk memanfaatkan segala bentuk bantuan yang disediakan oleh pihak MPOB.

Jadual 1. Hak milik tanah dan saiz tanah pekebun kecil

	Hak milik dan saiz tanah
	Bilangan
	Peratus

	Hak milik tanah pekebun kecil:

	Bergeran
	162
	54.0

	PT (geran milik sementara)
	125
	41.7

	Tanah adat
	11
	3.6

	Saiz tanah pekebun kecil:

	1-3 hektar
	103
	34.3

	4-6 hektar
	151
	50.3

	7-9 hektar
	17
	5.7

	10-12 hektar
	12
	4.0

	13-15 hektar
	10
	3.3

	16-18 hektar 
	2
	0.7

	19-21 hektar
	4
	1.3

	21 hektar keatas 
	1
	0.3


Kekangan untuk akses kepada kemudahan perkhidmatan yang disediakan oleh pihak agensi juga menjadi terbatas apabila pekebun kecil mengusahakan tanaman kelapa sawit di atas tanah yang tidak bergeran. Isu pekebun kecil mengusahakan tanaman kelapa sawit tanpa geran telah menimbulkan pelbagai implikasi, baik di pihak agensi mahupun pihak pekebun kecil itu sendiri.  Sebagai contoh, sebahagian pekebun kecil di Sarawak telah menghantar memorandum kepada pihak MPOB membantah isu pekebun kecil yang mengusahakan tanaman kelapa sawit di atas tanah tanpa geran (Utusan Borneo, 2017). Memoradum ini telah memaksa pihak kerajaan negeri untuk campur tangan bagi menyelesaikan bantahan tersebut. Hal ini berlaku kerana apabila isu geran tanah diketengahkan, sudah pasti impaknya adalah terhadap pekebun kecil. Kewujudan situasi sebgini sudah pasti akan menyulitkan usaha pekebun kecil untuk mendapatkan bantuan daripada agensi terbabit. Dalam masa yang sama, perkara ini turut menjejaskan usaha membasmi kemiskinan dalam kalangan penduduk luar bandar.

Masalah akses kepada kemudahan kredit
Sebahagian besar penduduk di kawasan kajian sangat bergantung kepada pekerjaan sebagai pekebun kecil sawit. Kerbergantungan mereka terhadap aktiviti di tapak sawit jelas apabila kebanyakan daripada mereka tidak mempunyai kerja sampingan lain selain melakukan aktiviti di kebun sawit. Malahan, mereka sangat berminat untuk terus mengusahakan tanaman kelapa sawit, apatah lagi dalam keadaan harga buah kelapa sawit yang mencecah hampir RM500.00 tan sewaktu kajian dilakukan. Namun begitu, mereka juga berhadapan dengan kekangan kewangan dalam mengusahakan tanaman sawit.
Hasil temubual dengan beberapa orang pekebun kecil, mereka menjelaskan bahawa hanya dengan minat tidak mencukupi untuk mereka meningkatkan hasil pengeluaran mereka. Dalam kata lain, insentif kewangan adalah sangat diperlukan oleh pekebun kecil sawit. Namun begitu, insentif kewangan yang disediakan oleh pihak MPOB tidak dapat dimanfaatkan sepenuhnya kerana terdapat kekangan lain, iaitu tanah tidak bergeran. Terdapat juga pekebun yang telah cuba mendapatkan bantuan kewangan daripada agensi kewangan lain, namun usaha tersebut tetap gagal kerana masalah geran tanah.
Pekebun kecil di kawasan kajian seringkali mengeluh kerana kos untuk membaja adalah tinggi dan tidak mampu untuk ditampung. Kos untuk membaja kebun sawit menelan belanja antara RM3,000.00 hingga RM9,000.00 bergantung kepada keluasan tanah. Menurut pekebun kecil, proses membaja sawit adalah suatu keperluan agar hasil dapat ditingkatkan.

Akses pekebun kecil kepada kemudahan kredit semakin meruncing pada tahun 2014. Bermula September 2014, pihak MPOB tidak lagi membenarkan pemohon yang mempunyai geran tanah jenis PT mendapatkan bantuan daripada pihak MPOB. Bantuan yang disediakan seperti bantuan baja dan Skim tanam semula oleh MPOB hanya diperuntukan kepada pekebun yang mempunyai geran tanah yang jelas hakmiliknya.

Akses kepada kemudahan kredit dalam kalangan pekebun kecil menjadi semakin sukar apabila kemudahan tersebut hanya mensasarkan pemohon yang berumur 45 tahun dan ke bawah.  Sebaliknya pekebun kecil di kawasan kajian adalah majoritinya berumur lebih 45 tahun. Hal ini sudah pasti menjadi faktor penghalang kepada usaha mereka mendapatkan kemudahan kredit daripada bank atau pihak luar;
“…pernah mencuba dapatkan pinjaman tetapi ditolak kerana tanah tidak bergeran dan juga faktor umur…”.
Selain itu, respon daripada beberapa orang pekebun kecil juga menjelaskan bahawa, akses mereka terhadap kemudahan modal bagi tujuan penanaman juga menjadi terbantut apabila adanya pra syarat baru oleh pihak MPOB. Hanya pemilik kebun sawit yang mempunyai geran tanah sahaja yang boleh mendapatkan bantuan kredit daripada pihak MPOB.  

Kekangan sumber dan bukan sumber

Pekebun kecil juga sering berdepan dengan masalah asas sumber dalam pengeluaran hasil pertanian mereka (Pedro et al., 2013). Beberapa masalah sumber yang dikenalpasti menjadi kekangan kepada pekebun kecil untuk memanfaatkan inovasi dan teknologi yang dibawa oleh pihak berkaitan ialah tanah, masalah buruh mahir dan kurang sokongan daripada sektor awam. Kurangnya sokongan daripada sektor awam ini antaranya melibatkan persatuan peladang daerah dan koperasi.

Pekebun kecil sememangnya mempunyai masalah berkaitan dengan tanah di kawasan kajian. Peruntukan perkara 14 dan 15 Undang-Undang Tanah Negeri Sabah menyatakan semua tanah yang diberimilik boleh diurusniaga berdasarkan syarat dalam hakmilik tanah tersebut. Ramai dalam kalangan pengusaha kebun sawit membeli tanah mereka daripada tuan tanah yang melakukan proses jualan melalui kaedah gadai janji. Kaedah ini melibatkan pembeli dan tuan tanah yang bersaksikan seorang penguam yang dibayar bagi menyediakan prosedur perjanjian antara kedua-dua belah pihak. Proses penjualan tanah melalui kaedah ini pada dasarnya tidak melibatkan pindahan hakmilik tanah secara jelas. Dalam hal ini, proses penjualan hanya melibatkan kedua-dua belah pihak sahaja, iaitu tiada proses melibatkan perubahan hakmilik dalam geran tanah. 
Menurut Azima et al. (2016), perjanjian antara penjual dan pembeli dengan bersaksikan peguam adalah perlu bagi memastikan penjual berpegang pada janji. Namun, dalam kebanyakan keadaan, pembeli sedar risiko yang bakal dihadapi memandangkan hakmilik mereka terhadap tanah tersebut masih tidak jelas. Menurut pemilik tanah yang membeli tanah secara jual beli ini menjelaskan bahawa;

“…bukan tidak percaya tetapi masih wujud keraguan pada tuan tanah”.
Kenyatan ini menjelaskan bahawa walaupun perjanjian disaksikan oleh peguam berserta dengan syarat perjanjian yang jelas, tetapi ia tetap mengundang kebimbangan dalam kalangan pengusaha kebun.  Hal ini kerana nama mereka tidak dicatatkan dalam geran berkenaan.  Keadaan sebegini seringkali membawa kepada pertikaian berkaitan dengan hakmilik tanah.  Pertindihan yang berlaku dalam proses permohonan tanah mempunyai kaitan dengan kaedah jualbeli yang dilakukan di antara mereka. Pembeli akan cuba mendapatkan haknya dengan membuat permohonan di pejabat tanah sebaik sahaja tanah dijual. Namun proses permohonan yang panjang menyebabkan timbulnya isu dalam konteks tuntutan hakmilik. Dalam masa yang sama, keadaan ini turut menyukarkan pekebun kecil untuk memanfaatkan bantuan yang diberikan oleh pihak MPOB.

Berdasarkan Jadual 2, didapati kebanyakan pekebun menyatakan bahawa tanah mereka adalah milik individu, iaitu 93.7 peratus. Namun jika dirujuk kepada geran tanah, ternyata kebanyakan mereka hanya mempunyai dokumen perjanjian jualbeli yang nama mereka tidak tertera dalam geran tanah yang mereka pegang. Keadaan ini menyukarkan usaha pihak MPOB untuk mengagihkan bantuan kepada pekebun kecil.  
Jadual 2. Status jenis pemilikan kebun sawit

	Perkara
	Bilangan
	Peratus

	Status jenis milikan:
	
	

	Individu
	281
	93.7

	Berkongsi
	12
	4.0

	Pernah menerima bantuan/khidmat nasihat daripada MPOB/mana-mana agensi:

	Ya
	82
	27.3

	Tidak
	214
	71.3

	Tahu mengenai persijilan MPOB GAP:

	Ya
	184
	61.3

	Tidak
	116
	38.7

	Telah atau sedang mengikuti latihan:

	Ya
	36
	12.0

	Tidak
	264
	88.0


Selain sumber tanah, kekangan lain yang dihadapi oleh pekebun kecil ialah buruh yang tidak mahir dalam mengendalikan proses penanaman kelapa sawit. Hal ini jelas apabila pihak MPOB telah mengendalikan beberapa sesi latihan yang berkait dengan cara penanaman, membaja dan mengutip hasil. Namun seringkali timbul kekeliruan apabila ramai dalam kalangan pekebun kecil ini beranggapan kursus berkenaan hanya terbuka kepada pekebun kecil di bawah kendalian MPOB. Keadaan ini jelas apabila ramai dalam kalangan pekebun kecil (61.3%) yang menyatakan bahawa mereka pernah mendengar mengenai persijilan MPOB GAP. Namun disebabkan kekeliruan berhubung dengan perkara tersebut, mereka lebih suka mendapatkan maklumat penanaman daripada kedai baja atau nuseri tempat mereka membeli baja. Apabila ditanya kenapa mereka tidak mendapatkan khidmat nasihat daripada pegawai MPOB, mereka menyatakan bahawa;

“…itu untuk pekebun kecil bawah MPOB sahaja…”.
Situasi ini jelas apabila analisis terhadap responden menjelaskan bahawa 72 peratus responden tidak pernah menerima bantuan daripada pihak MPOB. Hal ini kerana hampir 80 peratus daripada pekebun kecil tidak mempunyai sijil MPOB GAP. Walaupun ada usaha daripada pihak MPOB untuk mewar-warkan keperluan persijilan ini dalam usaha meningkatkan pengeluaran perhektar melalui penganjuran latihan dan sebagainya, namun didapati hampir 90 peratus responden tidak pernah mengikuti latihan untuk mendapatkan persijilan MPOB GAP.  Keadaan ini ada kaitan dengan faktor umur dan tahap pendidikan responden yang rata-ratanya di bawah umur 45 tahun ke bawah (Jadual 2). Dalam masa yang sama, kebanyakan pekebun kecil menyatakan mereka kurang berminat untuk menghadirkan diri ke kursus yang dianjurkan oleh MPOB kerana faktor umur.

Akses kepada pasaran input

Dapatan kajian menunjukkan wujudnya kekangan kepada pekebun untuk akses kepada pasaran input. Majoriti responden di kawasan kajian mempunyai tahap pendidikan formal yang rendah.  Jadual 3 menunjukkan bahawa hanya enam peratus daripada pekebun kecil mendapat pendidikan tinggi dan selebihnya hanya mendapat pendidikan formal sehingga menengah rendah sahaja. Lebih mendukacitakan apabila ada antara mereka yang tidak pernah mendapat pendidikan secara formal. Keadaan ini sudah pasti akan mewujudkan batasan untuk mereka untuk mendapatkan maklumat tentang praktis pekebunan, pelaburan mahupun produktiviti. Hal ini selari dengan dapatan Mahendara (2012) yang menyatakan bahawa pendidikan dan kemahiran sangat penting dalam usaha meningkatkan pelaburan dan produktiviti dalam sektor pertanian.  

Jadual 3. Elemen akses kepada pasaran input

	Elemen akses
	Bilangan
	Peratus

	Pendidikan pekebun kecil:

	Tidak pernah Bersekolah
	73
	24.3

	Sekolah Rendah
	89
	29.7

	Sekolah Menengah
	117
	39.0

	Institut pendidikan Tinggi
	18
	6.0

	Lain-lain
	3
	1.0

	Jenis baka kelapa sawit yang ditanam oleh pekebun kecil

	Ulu Dusun
	243
	81.0

	Katrik
	7
	2.3

	Lain-lain
	27
	9.0

	Tidak Tahu
	23
	7.6

	Perkara yang dititikberatkan ketika membeli benih kelapa sawit

	Kualiti
	253
	84.3

	Diterima baik
	75
	25.0

	Sesuai dengan tanah
	68
	22.7

	Pengalaman mengusahakan kebun kelapa sawit:

	Kurang 5 tahun
	3
	1.0

	5-10 tahun
	190
	63.0

	10-15 tahun
	100
	33.3

	Lebih 15 tahun
	7
	2.3


Kekangan rendahnya pendidikan dan kurangnya kemahiran menyebabkan akses mereka terhadap pasaran input seperti biji benih dan baja juga menjadi terhad. Sebagai contoh, kebanyakan pekebun kecil tidak mempunyai akses terhadap jenis baka kelapa sawit yang ditanam mereka. Selain tidak tahu tentang jenis baka yang ditanam mereka juga tidak mendapat bimbingan yang khusus untuk menguruskan kebun kelapa sawit mereka. Majoriti pekebun kecil mengakui mereka hanya mendapatkan maklumat daripada nurseri tempat mereka mendapatkan benih kelapa sawit. Hal ini jelas apabila hampir 82 peratus pekebun kecil menyatakan bahawa jenis baka yang ditanam dikebun mereka adalah dari jenis Ulu Dusun. Manakala selebihnya pula menyatakan mereka tidak tahu jenis benih yang mereka gunakan. Benih Ulu Dusun adalah jenis benih yang tidak dicadangkan oleh pihak MPOB. Jenis benih yang diperkenalkan oleh pihak MPOB adalah lebih tahan penyakit dan menghasilkan buah yang lebih banyak dalam tempoh penuaian. Sekali lagi pekebun kecil berhadapan dengan kekangan untuk meningkatkan hasil pengeluaran mereka.

Maklumbalas daripada pekebun kecil menunjukkan mereja menitikberatkan perkara berkait kualiti (84.3%), diterima baik (25%) dan sesuai dengan tanah (47.7%) semasa membeli benih sawit. Dapatan ini menjelaskan bahawa pertimbangan pekebun kecil di kawasan kajian adalah berkait dengan pengalaman mereka dalam mengendalikan kebun sawit. Hal ini kerana kebanyakan mereka telah mengusahakan kebun mereka lebih daripada 10 tahun (Jadual 3). Dalam pada itu, ramai pekebun kecil yang menyatakan pengeluaran hasil buah kelapa sawit bergantung kepada musim.

Akses kepada pasaran output 
Kekangan untuk akses kepada pasaran output juga seringkali menyebabkan pekebun kecil menggunakan orang tengah dalam memasarkan hasil mereka. Pada pandangan mereka, lebih mudah berurusan dengan orang tengah berbanding kilang yang dilantik oleh pihak MPOB. Hal ini jelas, apabila hampir separuh daripada pekebun kecil mendapatkan maklumat mengenai harga kelapa sawit melalui orang tengah semasa hendak menjualnya. Selebihnya mendapatkan maklumat daripada petani kelapa sawit dan ladang kelapa sawit lain (Jadual 4). Namun begitu, terdapat 39 peratus pekebun kecil yang mendapatkan harga pasaran buah kelapa sawit daripada pengilang. 

Jadual 4. Saluran utama untuk mendapatkan maklumat harga

	Saluran utama mendapaatkan maklumat harga
	Bilangan
	Peratus

	Orang tengah
	151
	50.3

	Petani kelapa sawit lain
	123
	41.0

	Ladang kelapa sawit lain
	97
	32.3

	Kilang
	117
	39.0


Keadaan ini menjelaskan bahawa wujudnya lompang dalam konteks interaksi antara agensi yang terbabit dengan pekebun kecil Hasil temubual dengan responden mereka menjelaskan bahawa;

“…kami lebih senang berurusan dengan tempat-tempat penimbang buah…”.
Dalam pada itu, pekebun kecil juga menyatakan bahawa mereka lebih mudah untuk bergerak sendiri berbanding terlibat dengan organisasi, misalnya;
“…sehingga kini belum ada organisasi yang boleh menyatukan dan menjaga kebajikan mereka”.
Beberapa faktor mempengaruhi pekebun kecil lebih suka memilih orang tengah dikenalpasti, iaitu faktor keluasan tanah, pengeluaran yang sedikit, status tanah yang tidak jelas dan kaedah pembayaran kepada orang tengah adalah lebih mudah berbanding kilang.  Dalam masa yang sama, pekebun kecil lebih mudah mendapatkan pinjaman wang daripada orang tengah apabila mereka menghadapi masalah kewangan. Selain itu, seringkali juga wujud rugutan daripada kalangan pekebun kecil berkaitan harga sawit, seperti;

“…harga kelapa sawit ditetapkan oleh pengilang, orang tengah dan peladang. Kami terpaksa akur dengan harga tersebut… walaupun tidak menguntungkan...”.
Kesimpulan

Kesimpulannya, terdapat beberapa kekangan yang dihadapi oleh pekebun kecil dalam usaha memanfaatkan inovasi dan teknologi yang diterima mereka, iaitu pemilikan tanah, masalah akses kepada kredit, akses kepada pasaran output dan input, kekangan sumber dan juga bukan sumber.  Walaupun pelbagai usaha dilakukan bagi tujuan meningkatkan hasil per hektar, namun kekangan yang dihadapi oleh pekebun kecil perlu segera ditangani oleh pihak berkaitan. Hal ini kerana pekebun kecil beranggapan bahawa akses terhadap pemilikan dan penggunaan tanah merupakan halangan utama mereka dalam penanaman sawit. Selain itu, masalah akses kepada kredit, masalah input dan ouput serta kekangan sumber dan bukan sumber juga turut menyumbang kepada kekangan berkenaan. Dalam kata lain, keupayaan pekebun kecil dalam penggunaan inovasi dan teknologi menjadi terbatas (mungkin juga gagal) dimanfaatkan sepenuhnya jika faktor-faktor kekangan berkenaan tidak diberikan perhatian. Oleh yang demikian, agensi yang berkaitan perlu memberi penekanan kepada beberapa program yang melibatkan inovasi dalam institusi pekebun kecil. Misalnya agensi perlu memberikan penekanan kepada kepekaan mereka terhadap jurang interaksi sosial. Jurang interaksi sosial dalam konteks organisasi masyarakat harus ditangani bagi mengurangkan peranan orang tengah dalam rantaian pengeluaran kelapa sawit. Keadaan ini dilihat bukan sahaja tidak menguntungkan organisasi, malah memberikan implikasi yang negatif terhadap usaha organisasi terbabit.

